Navbat Levandovskiga. U ham o‘z klubidan xafa

«Bavariya» hujumchisi Robert Levandovskining agenti Maik Bartel ma'lum qildiki, polshalik futbolchi klubda o‘ziga bo‘lgan munosabatdan norozi.
Ushbu hujumchining hisoblashicha, klub o‘zining bundesliga to‘purari bo‘lishi uchun yetarlicha yordam ko‘rsatmagan. Yakunlangan mavsumning 34-turida Dortmundning «Borussiya» klubi hujumchisi Per-Emerik Obameyang dubl qayd etdi va Levandovskini 1 golga ortda qoldirib ketdi.
«Bavariya» ushbu turda «Frayburg»ni yirik hisobda mag‘lub etgandi (4:1). Gollarni Aren Robben, Arturo Vidal, Frank Riberi va Yozua Kimmih urgan, Levandovski faqat oxirgi golga pas bergan.
Agent o‘z mijozining so‘zlarini keltiradi.
«Robert menga aytdiki, uni jamoadoshlari qo‘llab-quvvatlamadi, murabbiy [Karlo Anchelotti] unga oxirgi turda ham gol urib, mavsum bombardiri bo‘lishiga imkoniyati yaratib bermadi.
U bundan juda qattiq xafa bo‘lgan. Men avval uni bu ahvolda ko‘rmaganman. U jamoasi o‘ziga yordam berishidan umid qilgandi», – deydi agent Kicker uchun bergan intervyusida.
Levandovskining o‘zi ham oldinroq shu mavzuda gapirib o‘tgandi.
«Hozir jahlimdan tushganman. Men jamoa menga yordam bermaganidan norozi bo‘lgandim.
Oxirgi turda ular meni ranjitishdi», – degandi futbolchi ESPN nashriga.
Qayd etish kerakki, ushbu futbolchi o‘z klubining qo‘llab-quvvatloviga erisha olmagani tufayli «Real»dan ketayotgan Krishtianu Ronalduga o‘rinbosar sifatida ko‘rilmoqda.